"கிழக்கு கரை" - இந்த பெயரில் பிரபு நடித்து ஒரு படம் வந்தது, அது கீழக்கரை என்னும் இடத்தை குறிக்கிறது என்றனர், அப்போதுதான் இந்த பெயரே பரிச்சயம். பின்னாளில், அப்பா வேளாங்கண்ணிக்கு கூட்டிக்கொண்டு செல்லும்போது, கீழக்கரை இங்கிருந்து பக்கம் என்று யாரோ சொல்லி கேள்விப்பட்டு, ஓஹோ அது இந்த பக்கம்தான் போல என்று எண்ணிக்கொண்டேன். ஊர் ஸ்பெஷல் என்று பட்டியல் போடும்போது, இந்த கீழக்கரை பெயரின் எதிரில் துதல் அல்வா என்று எழுதினேன், கோதுமை அல்வா, திருநெல்வேலி அல்வா கேள்விப்பட்டு இருக்கிறேன், அது என்ன துதல் அல்வா, எப்படி இருக்கும், என்ன கலர் என்று பல கேள்விகள் மனதில். எனது முஸ்லீம் நண்பர் ஒருவரிடம், அது என்னங்க துதல் அல்வா என்று கேட்டு முடித்ததுதான் தாமதம், எச்சில் விழுங்கிக்கொண்டே அட எங்க என்று கேட்டு, சும்மாதான் கேட்கிறேன் என்றவுடன் ஏமாற்றத்துடன், அட அந்த அல்வா சுவையே வேற என்று நினைவுகளில் மூழ்கினார் ! அப்படி என்னதான் சுவை என்று நாமளும் பார்க்க வேண்டாமா..... எடுங்க வண்டியை !!